  Майя Бывальцева Мунё театрлы юрттон понна Удмуртия 2–3 миллион манет басьтыны быгатоз. 31-тӥ куартолэзе пресс-конференциын журналистъёслы со сярысь вераз Россилэн Кун Думаяз элькунлэсь депутат Валерий Бузилов. Кунысь лулчеберет удыслы юрттон амалъёс сярысь «Единая Россия» партилэн «Культура — национальный приоритет» форумаз вераськизы. «Улосвылъёсысь мунё театръёслы юрттон понна таяз арын ни ватсаса 300 миллион манет висъяськоз, со нырысьсэ луоз. Мон малпасько, пиналъёс но егитъёс понна театръёслы но <....>. Ми татын ӧжытсэ 2–3 миллион манет басьтыны быгатӥськомы», — вераз Бузилов. Со сяна, улосвылъёслы искусствоосъя школаосы крезьгуро инструментъёс басьтыны коньдон висъяны быгатозы (400 миллион манет пала) но нылпи туризмез азинтыны (300 миллион манет). Росси кивалтэтлэн тӧроез Дмитрий Медведев улосвылъёс азе озьы ик кӧня ке куронъёс пуктӥз - гурт поселениос понна автоклубъёс басьтон ужпумез 2018-тӥ арысен сэрттыны-пертчыны, лулчеберет удысын ватсаса тодон-валан сётӥсь дышетӥсьёслэсь эрикрадо инлыксэс юнматыны, лулчеберет удысын ужасьёслы дано нимъёс сётон сярысь ужкагазъёсты Россиысь лулчеберетъя министерствое ялан келялляны но лулчеберет сярысь интернет-порталъёс кылдытыны. Тегъёс: Лулчеберет Ижкар Удмуртия ЕдинаяРоссия ВалерийБузилов  